Metallica bardzo ślōnskŏ
Wczorej, 28 kwietnia, Metallica przijechała do Tauron Areny w Krakowie we swojij trasie kōncertowyj WorldWired. Giganciŏ trashmetalu zagrali take hity jak Nothing Else Matters, Master of Puppets abo Enter Sandman, ale zaskoczyli fanōw jeszcze czymś. Wczorej na wieczōr we Krakowie Robert Trujillo i Kirk Hammett zagrali „Wehikuł Czasu” ślōnskigo zespołu Dżem.
Chociŏż wczorej grupa przijechała do Krakowa, to chopcy majōm radzi Ślōnsk, bo niy ino jejich piyrszy kōncert w Polsce bōł we katowskim Spodku w 1987 roku, ale tyż ze jedynŏstu swojich kōncertōw w Polsce, sześ grali w Chorzowie abo w Katowicach.
Niy bōł to piyrszy rŏz, jak Metallica przijechała kajś ze przigotowanōm lokalnōm muzykōm. Bez przikłŏd 2 kwietnia we O2 Arenie w Pradze szło posuchać „Jožina z bažin” Ivana Mládka, 11 kwietnia we Gynewie zagrali „Procreation of the Wicked” szwajcarskigo Celtic Frostu, a 26 kwietnia w München we Olympiahalle „Skandal im Sperrbezirk” bajerskigo Spider Murphy Gangu.
szl_Latn szl_Latn szl_Latn szl_Latn